b"\n_START_ARTICLE_\nGrande \xc3\xa9cole\n_START_PARAGRAPH_\nUna grande \xc3\xa9cole (gran escola en catal\xc3\xa0) \xc3\xa9s un centre d'ensenyament superior franc\xc3\xa8s. Aquest tipus d'establiment fou creat durant la Revoluci\xc3\xb3 Francesa, a fi de dotar la naci\xc3\xb3 amb un nou cos de centres educatius superiors deslligats de l'esgl\xc3\xa9sia. El 1794 es crearen els dos establiments m\xc3\xa9s coneguts: l'\xc3\x89cole Polytechnique i l'\xc3\x89cole Normale Sup\xc3\xa9rieure. Ambdues escoles foren ben aviat un s\xc3\xadmbol d'excel\xc2\xb7l\xc3\xa8ncia i de formaci\xc3\xb3 de quadres d'alt nivell de l'Estat._NEWLINE_L'acc\xc3\xa9s en aquest tipus d'establiments ve regulat per un concurs a partir de candidats provinents del batxillerat o de les classes preparat\xc3\xb2ries a les grans escoles (CPGE). L'ingr\xc3\xa9s des d'una o altra via comporta el seguiment d'una escolaritat espec\xc3\xadfica. Si s'accedeix des del batxillerat, l'alumne usualment cursa una escolaritat de cinc anys, mentre que, si prov\xc3\xa9 de les CPGE, cursar\xc3\xa0 una escolaritat de tres anys. Els t\xc3\xadtols que s'atorguen a la fi de l'escolaritat s\xc3\xb3n uns diplomes que equivalen a una llicenciatura i un m\xc3\xa0ster junts. Tanmateix, la funci\xc3\xb3 principal d'aquestes escoles \xc3\xa9s la de formar quadres d'alt nivell de l'Estat, per la qual cosa els alumnes \xe2\x80\x93en r\xc3\xa8gim de pensionat\xe2\x80\x93 tenen un estatut de funcionari de l'estat i perceben una retribuci\xc3\xb3 mensual._NEWLINE_Actualment les grandes \xc3\xa9coles es divideixen segons els estudis que imparteixen: enginyeries, comer\xc3\xa7 i ci\xc3\xa8ncies humanes. Els \xc3\xbanics ensenyaments que no hi tenen pres\xc3\xa8ncia s\xc3\xb3n el dret i la medicina, que mantenen en exclusiva les universitats. Tot i que oficialment no ho \xc3\xa9s, tradicionalment es considera l'ESM de Saint-Cyr com una grande \xc3\xa9cole."